Օվկիանոսի անվանումն առաջին անգամ հանդիպում է դեռևս մեր թվարկությունից առաջ 5-րդ դարում[5] պատմահայր Հերոդոտոսի աշխատություններում: Այդ աշխատանքներում հեղինակը գրել է. «Հերկուլեսյան սյուներով[6] պարփակված ծովը կոչվում է Ատլանտիս (հին հուն․՝ Ἀτλαντίς - Ատլանտիդա)»[7]: Անվանումն առաջացել է հունական դիցաբանության տիտան Ատլասից, որն իր ուսերին պահում էր երկնակամարը Միջերկրական ծովի ծայր արևմուտքում: Հռոմեացի գիտնական Պլինիոս Ավագն առաջին դարում օգտագործել է օվկիանոսի ժամանակակից անունը՝ Օկեանուս Ատլանտիկուս (լատ.՝ Oceanus Atlanticus)՝ «Ատլանտյան օվկիանոս»: Տարբեր ժամանակներում օվկիանոսի առանձին մասերին անվանել են՝ Արևմտյան օվկիանոս, Հյուսիսային ծով, Ներքին ծով: 17-րդ դարի կեսերից արդեն օգտագործվեց Ատլանտյան օվկիանոս անվանումը, որը վերաբերում էր օվկիանոսի ողջ աքվատորիային[8]: